Victoria Velasquez (EL), 2023-12-08:
I Enhedslisten ønsker vi en balance mellem en retfærdig udlændingepolitik og samtidig, at man bliver beskyttet mod at blive udnyttet eller brugt til social dumping.
Samtidig skal vi heller ikke være dogmatiske.
Men noget af det, som jeg savner i beslutningsforslaget fra Liberal Alliance, er, at man reelt går ind i den bekymring, som der med rette er, i forhold til at mennesker bliver udnyttet.
Derfor har jeg taget mig tid til rent faktisk at sætte ord på de bekymringer i et forsøg på at hjælpe med at supplere forslaget, i forhold til hvordan man måske kan få mere held med nogle af de her ting fremadrettet.
Den ene ting handler om princippet om sammenhæng mellem hoved- og bibeskæftigelse.
Når en udenlandsk arbejdstager uden for EU får opholds- og arbejdstilladelse på erhvervsordningerne, er det, fordi der er behov for arbejdskraft inden for det specifikke område.
Det vil sige, at når man afkobler det fra hinanden, går man væk fra den intention om, at den udenlandske arbejdstager skal tage en beskæftigelse, hvor der er mangel på ledighed.
Den bekymring, der er i forhold til det, gælder flere dele i forhold til bibeskæftigelsen.
Den ene handler konkret om, hvad det er for en bibeskæftigelse, der kommer til at blive taget.
Kommer vi til at se, at der eksempelvis sker en fortrængning?
Det er sådan, at ledigheden det sidste halvandet år er steget en lille smule, og den er stadig stigende.
Der er en bekymring helt konkret, i forhold til hvordan vi sikrer, at dem, som er arbejdsløse, ikke oplever, at der sker en konkurrence på løn, tryghed, ansættelsesvilkår og rettigheder.
For det er sådan, at hvis der er flere om et arbejde, er der – det er både teoretisk, men også rent praktisk – et pres nedadgående på løn, ansættelsesvilkår og rettigheder.
Noget kan ses meget tydeligt i statistikken, i forhold til hvor meget man får udbetalt, men der er også nogle andre ting, som vi kan se, i forhold til om man tør sige fra, hvis man oplever noget dårligt på ens arbejdsplads, fordi man kan være bange for at miste sit arbejde, og der så er nogle andre, der kommer og er klar til at tage imod det arbejde, selv om det er på dårlige vilkår.
Noget andet er, at vi jo også ønsker, at dem, der er på kontanthjælp, kan få mulighed for, ikke de der helt åndssvage udnyttejobs, som får folk længere væk fra arbejdsmarkedet, men faktisk rigtige ordinære timer.
Og vil det her skabe en fortrængning i forhold til eksempelvis en, som vi er i gang med at få forberedt til at få foden indenfor på arbejdsmarkedet ved at kunne tage nogle timer?
Så det gælder også en fortrængning i forhold til det, en fortrængning i forhold til mulige fleksjob og andre dele.
Derudover er der også en bekymring i forhold til social dumping.
Vi har set talrige eksempler på, hvordan de her erhvervsordninger er blevet udnyttet.
Så hvilke overvejelser gør Liberal Alliance sig om at sikre sig, at vi simpelt hen får stoppet den udnyttelse, som sker, og at vi får stoppet de situationer, hvor det handler om folks vilkår?
Det kan være den måde, de bliver transporteret til et kummerligt sted, hvor de skal sove, og bagefter bliver transporteret tilbage i busser.
Vi har desværre hørt og set mange forskellige situationer, hvor det handler om boligforhold.
Men det kan også være på selve arbejdspladsen i forhold til arbejdstider, i forhold til løn og andre dele.
Det er sådan, at vi med arbejdsmiljøaftalen, hvor Liberal Alliance også er med, har styrket Arbejdstilsynets opgaver, men det er slet ikke i takt med den mængde af udenlandsk arbejdskraft, der har været, og de kan ikke følge med i forhold til det antal opgaver, der er.
Så hvad er det for nogle ting, man kunne gøre i den henseende for ligesom at adressere det problem?
Så er der også den del, der handler om, hvad det har betydning for, hvad for nogle jobs det kommer til at gælde.
Jeg kunne godt forestille mig, at det eksempelvis kunne være nogle af de jobs, der har været som eksempler herfra; det kunne være i en kantine, altså noget inden for restaurationsbranchen, eller det kunne være i hotelbranchen.
Det kunne også være noget inden for rengøringsområdet eller landbrugsområdet.
Det er nogle af de områder, hvor vi virkelig har set eksempler på social dumping.
Og det kan vi bl.a. også se ved at se på: Hvor mange steder har man faktisk en tillidsrepræsentant, man kan gå til, og hvor mange steder har man en arbejdsmiljørepræsentant?
Vi har lige fået helt ny forskning, der viser, at der er en direkte sammenhæng mellem, om man faktisk har det, og antallet af arbejdsulykker, der sker.
Jeg vil gerne oversende det her til Liberal Alliance.
Men det her var i hvert fald nogle ting, man kunne dele, for ligesom at prøve at gøre forslaget bedre.
Tak for ordet.